b'\n_START_ARTICLE_\nVilniaus kooperacijos kolegija\n_START_SECTION_\nSpecialyb\xc4\x97s\n_START_PARAGRAPH_\nKolegijos dieniniame ir neakivaizdiniame skyriuose mokoma buhalterin\xc4\x97s apskaitos, verslo vadybos, informacijos vadybos specialybi\xc5\xb3._NEWLINE_Baigusiems verslo vadybos studijas i\xc5\xa1duodami diplomai, suteikiantys auk\xc5\xa1t\xc4\x85j\xc4\xaf neuniversitetin\xc4\xaf i\xc5\xa1silavinim\xc4\x85._NEWLINE_Neakivaizdinio skyriaus studentai atvyksta \xc4\xaf sesijas 2-3 kartus per mokslo metus. Sesij\xc5\xb3 metu klausomasi paskait\xc5\xb3, laikomi egzaminai ir \xc4\xafskaitos, atsiskaitoma u\xc5\xbe savaranki\xc5\xa1kus darbus, atliktus rengiantis sesijai. Savaitgaliais \xc5\xa1ie studentai kvie\xc4\x8diami atvykti \xc4\xaf konsultacijas. Neakivaizdininkams sudarytos tinkamos mokymosi s\xc4\x85lygos. Bibliotekoje kaupiama reikiama literat\xc5\xabra, d\xc4\x97stytoj\xc5\xb3 parengta metodin\xc4\x97 med\xc5\xbeiaga, skaitykloje galima dirbti personaliniais kompiuteriais._NEWLINE_Visi pageidaujantys gali gyventi Kolegijos bendrabutyje. Neakivaizdini\xc5\xb3 studij\xc5\xb3 studentams organizuojami u\xc5\xbesienio kalb\xc5\xb3 ir kompiuteri\xc5\xb3 kursai.\n_START_SECTION_\nD\xc4\x97stytojai\n_START_PARAGRAPH_\nKolegijos Vilniaus ir Kauno skyriuose dirba 80 d\xc4\x97stytoj\xc5\xb3._NEWLINE_Studijos Kolegijoje orientuojamos \xc4\xaf student\xc5\xb3 praktini\xc5\xb3 \xc4\xafg\xc5\xabd\xc5\xbei\xc5\xb3 formavim\xc4\x85, tod\xc4\x97l nereti student\xc5\xb3 sve\xc4\x8diai \xe2\x80\x93 verslo \xc4\xafmoni\xc5\xb3 vadovai, atsakingi darbuotojai. Kolegijos socialini\xc5\xb3 partneri\xc5\xb3 s\xc4\x85ra\xc5\xa1as nema\xc5\xbeas, pasira\xc5\xa1ytos bendradarbiavimo sutartys duoda \xc5\xbeenkli\xc5\xb3 rezultat\xc5\xb3: turime ne tik ger\xc5\xb3 d\xc4\x97stytoj\xc5\xb3 - praktik\xc5\xb3, bet ir student\xc5\xb3 praktik\xc5\xb3 vietas realiai veikian\xc4\x8diose \xc4\xafmon\xc4\x97se, b\xc5\xabsimas darbo vietas kolegijos absolventams._NEWLINE_Viena i\xc5\xa1 svarbiausi\xc5\xb3 d\xc4\x97stytoj\xc5\xb3 darbo sri\xc4\x8di\xc5\xb3 \xe2\x80\x93 kvalifikacijos k\xc4\x97limas, nauj\xc5\xb3 kompetencij\xc5\xb3 \xc4\xafgijimas. D\xc4\x97stytojai tobulinasi u\xc5\xbesienyje, studijuoja universitetuose, dalyvauja respublikin\xc4\x97se konferencijose, tarptautiniuose projektuose. Dauguma d\xc4\x97stytoj\xc5\xb3 gerai i\xc5\xa1mano informacines technologijas, dalyvauja nuotolini\xc5\xb3 studij\xc5\xb3 programose, rengia konspektus pagal \xc5\xa1iuolaiki\xc5\xa1k\xc4\x85 Internetin\xc4\x99 metodik\xc4\x85, beveik de\xc5\xa1imt d\xc4\x97stytoj\xc5\xb3 pasireng\xc4\x99 vesti paskaitas vaizdo konferencij\xc5\xb3 b\xc5\xabdu, transliuojant paskaitas i\xc5\xa1 Vilniaus \xc4\xaf Kauno skyri\xc5\xb3 arba atvirk\xc5\xa1\xc4\x8diai.\n_START_SECTION_\nBiblioteka\n_START_PARAGRAPH_\nBibliotekoje sukaupta apie 20000 egzempliori\xc5\xb3, 6000 pavadinim\xc5\xb3. Kasmet bibliotekos fondas papildomas ma\xc5\xbedaug 5000 egzempliori\xc5\xb3 spaudini\xc5\xb3. Biblioteka prenumeruoja 25 pavadinim\xc5\xb3 periodini\xc5\xb3 leidini\xc5\xb3.\n_START_SECTION_\nMaterialin\xc4\x97 baz\xc4\x97\n_START_PARAGRAPH_\nKolegija turi savo pastatus Vilniuje ir Kaune: mokomuosius korpusus, bendrabu\xc4\x8dius su valgykla, sporto sal\xc4\x99._NEWLINE_Bendras patalp\xc5\xb3 plotas Vilniuje ir Kaune \xe2\x80\x93 vir\xc5\xa1 9,5 t\xc5\xabkst. m\xc2\xb2. Beveik pus\xc4\x97 \xc5\xa1io ploto skirta mokymo reikalams._NEWLINE_Mokymo korpusuose \xe2\x80\x93 daug \xc5\xa1iuolaiki\xc5\xa1kai \xc4\xafrengt\xc5\xb3 auditorij\xc5\xb3, mokom\xc5\xb3j\xc5\xb3 kabinet\xc5\xb3, apr\xc5\xabpint\xc5\xb3 technine ir programine \xc4\xafranga. Patalpos da\xc5\xbenai remontuojamos, jose jauku, geros mokymosi s\xc4\x85lygos._NEWLINE_Vilniuje esan\xc4\x8di\xc5\xb3 patalp\xc5\xb3 plotas yra 6,7 t\xc5\xabkst. kv.m. Bendrabutyje \xe2\x80\x93 beveik 200 viet\xc5\xb3, \xc4\xafrengti vie\xc5\xa1bu\xc4\x8dio tipo kambariai. Pirmajame auk\xc5\xa1te yra 100 viet\xc5\xb3 valgykla. Bendrabutyje veikia interneto skaitykla, kurioje studentai gali mokytis po paskait\xc5\xb3. Joje yra kompiuteriai ir b\xc5\xabtiniausi vadov\xc4\x97liai. Kiekvienas studentas, gyvenantis bendrabutyje, gali savo kambaryje naudotis nuolat veikian\xc4\x8diu Interneto ry\xc5\xa1iu._NEWLINE_Kaune esan\xc4\x8di\xc5\xb3 patalp\xc5\xb3 plotas yra 2,9 t\xc5\xabkst. kv.m. Kauno bendrabutyje \xe2\x80\x93 60 viet\xc5\xb3, \xc4\xafrengti vie\xc5\xa1bu\xc4\x8dio tipo kambariai. Tre\xc4\x8diajame auk\xc5\xa1te \xc4\xafrengta skaitykla, kurioje studentai gali mokytis po paskait\xc5\xb3. Joje yra kompiuteriai ir b\xc5\xabtiniausi vadov\xc4\x97liai. Taip pat \xc4\xafrengti 2 vie\xc5\xa1bu\xc4\x8dio tipo kambariai, kuriuose apgyvendinami atvyk\xc4\x99 \xc4\xaf Kaun\xc4\x85 student\xc5\xb3 artimieji._NEWLINE_Vilniaus ir Kauno skyri\xc5\xb3 bibliotekose yra pagrindiniai Lietuvos periodiniai leidiniai, bendr\xc5\xb3j\xc5\xb3 ir specialyb\xc4\x97s dalyk\xc5\xb3 mokomoji literat\xc5\xabra, veikia kompiuterizuotos skaityklos. \xc4\xaerengta 20 darbo su personaliniais kompiuteriais viet\xc5\xb3, nuolat veikia internetas. Vilniaus skyriuje leidiniai u\xc5\xbesakomi, naudojant elektronin\xc4\xaf katalog\xc4\x85. Galima naudotis multimedia \xc4\xafranga (ausin\xc4\x97mis, kompaktini\xc5\xb3 disk\xc5\xb3 nuskaitymo \xc4\xafrenginiais), dokument\xc5\xb3 skenavimo \xc4\xafranga.\n_START_SECTION_\nPraktinio mokymo firma\n_START_PARAGRAPH_\nVerslo praktinio mokymo firma \xe2\x80\x93 tai pirmin\xc4\x97 verslo mokykla. Neatsiliekama nuo nauj\xc5\xb3 technikos pasiekim\xc5\xb3, diegiami vis naujesni kompiuterin\xc4\x97s programin\xc4\x97s \xc4\xafrangos paketai. Mokymo metu imituojama prekybos \xc4\xafmon\xc4\x97s veikla, prakti\xc5\xa1kai taikomos teorin\xc4\x97s \xc5\xbeinios, tobulinami ir vystomi geb\xc4\x97jimai ir \xc4\xafg\xc5\xabd\xc5\xbeiai, kurie studentui bus reikalingi realiame darbe._NEWLINE_Firmoje \xe2\x80\x9eReda\xe2\x80\x9c veikia 4 skyriai: personalo, pirkim\xc5\xb3, pardavim\xc5\xb3 marketingo ir finans\xc5\xb3. Vis\xc5\xb3 skyri\xc5\xb3 darbas yra kompiuterizuotas. Darbui naudojami \xc4\xafvair\xc5\xabs programin\xc4\x97s \xc4\xafrangos paketai. Firma nuolat dalyvauja praktinio mokymo firm\xc5\xb3 mug\xc4\x97se Lietuvoje ir u\xc5\xbesienyje.'